/* KOM/2011/0049 galutinis - NLE 2011/0024 */ Pasiūlymas TARYBOS SPRENDIMAS dėl Biologinės įvairovės konvencijos Nagojos protokolo dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo, pasirašymo





Briuselis, 2011.2.11 KOM(2011) 49 galutinis 2011/0024 (NLE) Pasiūlymas TARYBOS SPRENDIMAS dėl Biologinės įvairovės konvencijos Nagojos protokolo dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo, pasirašymo AIŠKINAMASIS MEMORANDUMAS 1. Biologinės įvairovės konvencija (BĮK, angl. CBD) – tai pagrindinis tarptautinis susitarimas, kuriuo remiantis priimamos biologinės įvairovės išsaugojimo, tausaus jos komponentų naudojimo ir sąžiningo bei teisingo naudos, gaunamos naudojant genetinius išteklius, pasidalijimo priemonės. Šiuo metu 193 valstybės, t. y. beveik visos pasaulio valstybės, yra Konvencijos Šalys. Joms priklauso ir Europos Sąjunga bei visos 27 jos valstybės narės. 2. BĮK 15 straipsnyje nustatyta bendra naudojimosi genetiniais ištekliais ir jų teikiamos naudos pasidalijimo sistema. Pripažįstama valstybių teisė spręsti dėl galimybės naudotis jos genetiniais ištekliais, nes tai yra jų suverenių teisių į jų gamtos išteklius dalis. Šalys privalo imtis veiksmų, kad būtų galima lengviau pasinaudoti jų genetiniais ištekliais. Tuo pat metu visos Šalys privalo imtis teisinių, administracinių arba politinių priemonių, siekdamos su genetinius išteklius tiekiančia Šalimi sąžiningai ir teisingai dalytis mokslinių tyrimų bei plėtros rezultatais ir nauda, gauta naudojant tuos genetinius išteklius komerciniais ar kitais tikslais. 3. 2002 m. rugpjūčio mėn. pasaulio vadovų susitikime darnaus vystymosi klausimais valstybių ir vyriausybių vadovai susitarė pradėti derybas dėl galimybės naudotis genetiniais ištekliais ir naudos pasidalijimo tarptautinės tvarkos pagal BĮK. 2004 m. vasario mėn. septintojoje BĮK Šalių konferencijoje priimti išsamūs derybų įgaliojimai. Derybos vyko ad hoc neribotos sudėties darbo grupėje, atsakingoje už galimybės naudotis ištekliais ir naudos pasidalijimo kausimų svarstymą. 2006 m. kovo mėn. aštuntojoje BĮK šalių konferencijoje Šalys įsipareigojo pabaigti derybas kuo anksčiau prieš dešimtąją BĮK Šalių konferenciją, kuri įvyko 2010 m. spalio mėn. 2008 m. gegužės mėn. devintojoje BĮK Šalių konferencijoje Šalys susitarė dėl pagrindinio teksto ir išsamaus galutinio derybų etapo plano. 4. Galutinio derybų dėl Nagojos protokolo etapo susitikimai vyko 2009 m. balandžio ir lapkričio mėn. ir 2010 m. sausio, kovo, liepos bei rugsėjo mėn., taip pat prieš ir per dešimtąją BĮK Šalių konferenciją, vykusią 2010 m. spalio mėn. 5. 2009 m. spalio 26 d. Taryba priėmė sprendimą, kuriuo Komisija oficialiai įgaliojama Europos bendrijos vardu Bendrijos kompetencijai priklausančiais klausimais derėtis dėl galimybės naudotis genetiniais ištekliais ir naudos pasidalijimo tarptautinės tvarkos aštuntame ir devintame ad hoc neribotos sudėties darbo grupės, atsakingos už galimybės naudotis ištekliais ir naudos pasidalijimo klausimų svarstymą, susitikimuose. Pagal įgaliojimus Komisija galėjo derėtis visais derybų klausimais, išskyrus su genetiniais ištekliais susijusių tradicinių žinių klausimu, kuriuo visų valstybių narių vardu derėjosi Tarybai pirmininkaujančios valstybės narės. 2010 m. rugsėjo 21 d. Tarybos sprendimu Komisijos derybų įgaliojimai buvo pratęsti iki dešimtosios BĮK Šalių konferencijos. 6. Per derybas Taryba ne kartą išreiškė politinę paramą deryboms ir įsipareigojimą pasiekti teigiamų derybų rezultatų[1]. 2010 m. spalio 29 d. per dešimtąją BĮK Šalių konferenciją Nagojoje ES ministrų koordinavimo susirinkimo dalyviai vienbalsiai parėmė kompromisinį Galimybės naudotis ištekliais ir naudos pasidalijimo protokolo (ABS protokolo) pasiūlymą, paskutinę dešimtosios BĮK Šalių konferencijos dieną pateiktą pirmininkaujančių Japonijos atstovų, kuris, susirinkimo dalyvių nuomone, neprieštaravo sutartoms ES pozicijoms ir Komisijai pateiktiems derybų nurodymams. 7. 2010 m. spalio 30 d. baigiamojoje plenarinėje dešimtosios BĮK Šalių konferencijos sesijoje sėkmingai priimtas Biologinės įvairovės konvencijos Nagojos protokolas dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo. Protokolą bus galima pasirašyti 2011 m. vasario 2 d. – 2012 m. vasario 1 d. Jungtinių Tautų būstinėje Niujorke. 8. Dešimtosios BĮK Šalių konferencijos sprendimu, kuriuo priimtas Nagojos protokolas, BĮK Šalys raginamos kuo greičiau pasirašyti protokolą ir deponuoti ratifikavimo, priėmimo arba patvirtinimo dokumentus arba, atitinkamais atvejais, prisijungimo dokumentus, siekiant užtikrinti, kad protokolas kuo greičiau įsigaliotų. Tarpvyriausybinis Nagojos protokolo komitetas susitiks 2011 m. birželio mėn. ir 2012 m. balandžio mėn. pasirengti pirmajam protokolo šalių susitikimui. 9. 2010 m. gruodžio 20 d. Taryba priėmė išvadas, kuriose inter alia džiaugiamasi dėl Nagojos protokolo dėl galimybės naudotis ištekliais ir naudos pasidalijimo priėmimo ir Komisija kviečiama kuo greičiau jį pasirašyti ir pradėti ruoštis jį laiku ratifikuoti ir įgyvendinti[2]. 10. Atsižvelgiant į tai, kas išdėstyta pirmiau, Sąjungos atstovui reikėtų pasirašyti Biologinės įvairovės konvencijos Nagojos protokolą dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo, atsižvelgiant į tai, kad jis bus sudarytas vėliau. 2011/0024 (NLE) Pasiūlymas TARYBOS SPRENDIMAS Dėl Biologinės įvairovės konvencijos Nagojos protokolo dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo pasirašymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 5 dalimi, atsižvelgdama į Komisijos pasiūlymą, kadangi: 1. 2002 m. rugpjūčio mėn. pasaulio vadovų susitikime darnaus vystymosi klausimais valstybių ir vyriausybių vadovai susitarė pradėti derybas dėl galimybės naudotis genetiniais ištekliais ir naudos pasidalijimo tarptautinės tvarkos pagal BĮK. 2. 2009 m. spalio 26 d. ir 2010 m. rugsėjo 21 d. Taryba įgaliojo Komisiją Europos bendrijos vardu Bendrijos kompetencijai priklausančiais klausimais derėtis šiose derybose. 3. Taryba ne kartą išreiškė politinį įsipareigojimą iki sutarto termino pasiekti teigiamų derybų rezultatų[3]. 4. Per dešimtąją BĮK Šalių konferenciją Nagojoje vykusio 2010 m. spalio 29 d. Sąjungos ministrų koordinavimo susirinkimo dalyviai vienbalsiai parėmė kompromisinį Nagojos protokolo pasiūlymą, kurį pateikė konferencijai pirmininkaujantys Japonijos atstovai. 5. Dešimtojoje Biologinės įvairovės konvencijos Šalių konferencijoje priimtą Biologinės įvairovės konvencijos Nagojos protokolą dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo bus galima pasirašyti 2011 m. vasario 2 d. – 2012 m. vasario 1 d. Jungtinių Tautų būstinėje Niujorke. 6. 2010 m. gruodžio 20 d. Taryba palankiai įvertino Nagojos protokolo priėmimą ir pakvietė Komisiją kuo greičiau jį pasirašyti bei pradėti ruoštis jį laiku ratifikuoti ir įgyvendinti[4]. 7. Šis susitarimas turėtų būti pasirašytas Sąjungos vardu, atsižvelgiant į tai, kad jis bus sudarytas vėliau, PRIĖMĖ ŠĮ SPRENDIMĄ: 1 straipsnis Tarybos pirmininkas įgaliojamas paskirti asmenį (-is), kuriam (-iems) suteikiama teisė Sąjungos vardu pasirašyti Biologinės įvairovės konvencijos Nagojos protokolą dėl galimybės naudotis genetiniais ištekliais ir sąžiningo bei teisingo naudos, gaunamos juos naudojant, pasidalijimo. Susitarimo, kuris turi būti pasirašytas, tekstas pridedamas prie šio sprendimo. 2 straipsnis Šis sprendimas įsigalioja jo priėmimo dieną. Priimta Tarybos vardu Pirmininkas [1] Žr. 2006 m. kovo 6 d., 2007 m. birželio 28 d., 2008 m. kovo 4 d., 2010 m. kovo 16 d. ir 2010 m. spalio 14 d. Tarybos išvadas. [2] Žr. 2010 m. gruodžio 10 d. Tarybos išvadas, ypač jų 1 ir 21 dalis. [3] Žr. 2006 m. kovo 6 d., 2007 m. birželio 28 d., 2008 m. kovo 4 d., 2010 m. kovo 16 d. ir 2010 m. spalio 14 d. Tarybos išvadas. [4] Žr. 2010 m. gruodžio 10 d. Tarybos išvadas, ypač jų 1 ir 21 dalis.